Metro-polisie se bande en battery verdwynFoto: SAUK Die eThekwini-metropolisie in Durban het ŉ ondersoek van stapel gestuur nadat verskeie batterye en bande van hul amptelike voertuie gesteel is, het The Witness Maandag berig. Senior superintendent Eugene Msomi, die metropolisie se woordvoerder, het aan die koerant gesê hulle is besig met verskeie interne ondersoeke. ŉ Anonieme senior bron het aan die koerant gesê voertuie wat met splinternuwe bande toegerus is, het met ou en verweerde bande teruggekeer ná patrollies. “Dit is duidelik dat bande afgehaal en verkoop word. As beamptes skofte ruil weet niemand van enigiets nie, en kom hulle niks agter nie,” het die bron gesê. Die bron het ook gesê dit is onverklaarbaar hoe voertuie wat op die metropolisie se perseel staan, se batterye net “verdwyn”. – SAPA